Ako je policija ogledalo neke države, onda je odraz Hrvatske u tom staklu poprilično loš. I to ponajprije zbog novih svijetloplavih polo majica koje su policajci zadužili, a u kojima izgledaju najpristojnije rečeno – loše.

Slova otpadaju

A otkako su dobile nove majice, policajke su u potrazi za krojačicama. Majice su, naime, univerzalne pa policajke traže da ih strukiraju, da ne izgledaju u njima kao da su obukle vreću. Žale se (svijetlo)plavci i na slova koja su otisnuta na leđima i koja, po svemu sudeći, ne trpe visoke temperature pranja. Ne znaju kako ih održavati, a da ne otpadnu. Problem predstavljaju i oznake koje su prišivene jer do njihova habanja dolazi već nakon nekoliko pranja tijekom kojih se majice skupljaju, a oznake ne.

– Moraš biti kao Schwarzenegger da ti ruka popuni majicu. Nije to zbog pogreške proizvođača, već zbog odluke rukovodećeg kadra MUP-a u kojem sjede nesposobni ljudi koji nemaju pojma o policijskom poslu i koji su odlučili da sve majice budu uniseks. Ti su ljudi tražili da majice budu baš takve kakve jesu. Nikakve. Neke majice imaju oznake prišivene na desnom, druge na lijevom rukavu. Pa kao da smo u devedesetima – kaže Dubravko Jagić, predsjednik Sindikata policije koji se uspio izboriti barem da policajci dobiju četiri, a ne samo dvije majice, kako je to prvotno bilo odlučeno.

Jagić kaže da je razgovarao s direktorom Galeba, proizvođačem policijskih majica. On mu je rekao da se svi nezadovoljni djelatnici mogu javiti u tvrtku i da će im tamo prekrojiti majice:

– Presiromašni smo da bismo kupovali jeftine stvari. Ove će majice izdržati jednu sezonu. Na godinu će nam morati dati nove. Kao i obično, nije se pitalo ljude koji su na terenu što im i koliko treba – rekao je Jagić.

Policajci, dodaje, još uvijek čekaju da zaduže nove hlače, s džepovima. Naime, hlače koje sada nose nemaju džepove. Nemaju ih ni majice pa se policajci moraju snalaziti kamo će s blokovima, olovkama, značkama...

Majica za ministra

– Ljetne hlače još nismo zadužili. Ne znam kada će to biti. Vjerojatno na zimu. Tako je to kod nas, ljeti dobivamo zimsku, a zimi ljetnu odoru – navodi Jagić.

Policajci se žale da ispod majica ne smiju nositi potkošulje i da zbog nošenja majice na golo tijelo smrde. Zanima ih bi li ministar Ranko Ostojić odjenuo majicu kakvu je namijenio policajcima i u njoj išao u ophodnju ili patrolirao po Jadranu s policajcima koji tijekom sezone dolaze iz drugih država. U odorama koje su pak ogledalo njihove države. I u kojima ne izgledaju kako da su na sebe navukli jeftine vreće.